b'\n_START_ARTICLE_\nRegister nepremi\xc4\x8dne kulturne dedi\xc5\xa1\xc4\x8dine\n_START_PARAGRAPH_\nRegister nepremi\xc4\x8dne kulturne dedi\xc5\xa1\xc4\x8dine je uradna zbirka podatkov o nepremi\xc4\x8dni kulturni dedi\xc5\xa1\xc4\x8dini na obmo\xc4\x8dju Republike Slovenije, ki ga vodi Ministrstvo za kulturo Republike Slovenije.\n_START_SECTION_\nZgodovina\n_START_PARAGRAPH_\nSistem ra\xc4\x8dunalni\xc5\xa1ko podprtega registra nepremi\xc4\x8dne kulturne dedi\xc5\xa1\xc4\x8dine se je v Sloveniji za\xc4\x8del razvijati leta 1991 pod imenom zbirni register dedi\xc5\xa1\xc4\x8dine. Leta 1995 je bil sprejet Pravilnik o vodenju zbirnega registra kulturne in naravne dedi\xc5\xa1\xc4\x8dine (Uradni list RS, \xc5\xa1t. 26/95), ki je prva pravna podlaga registra v sedanji obliki. Junija 1996 je bila vzpostavljena eksperimentalna razli\xc4\x8dica registra, ki je kasneje za\xc5\xbeivela v polni obliki. Od takrat se v register na podlagi predlogov pristojnih obmo\xc4\x8dnih enot Zavoda za varstvo kulturne dedi\xc5\xa1\xc4\x8dine Slovenije vpisujejo posamezne enote kulturne dedi\xc5\xa1\xc4\x8dine. O vpisu enote v register, njenem izbrisu ali spremembi odlo\xc4\x8di minister za kulturo.\n_START_SECTION_\nObseg\n_START_PARAGRAPH_\nZ vpisom v register dobi vsaka enota eviden\xc4\x8dno \xc5\xa1tevilko dedi\xc5\xa1\xc4\x8dine (E\xc5\xa0D), ki se uporablja v upravnih in strokovnih postopkih varstva kulturne dedi\xc5\xa1\xc4\x8dine. V register nepremi\xc4\x8dne kulturne dedi\xc5\xa1\xc4\x8dine vpisujemo vso nepremi\xc4\x8dno kulturno dedi\xc5\xa1\xc4\x8dino ne glede na vrsto, tip, obseg, lastni\xc5\xa1tvo ali varstveni status enote. Register se sproti dopolnjuje, po ocenah pa bo v kon\xc4\x8dni obliki vseboval ve\xc4\x8d kot 35.000 enot nepremi\xc4\x8dne kulturne dedi\xc5\xa1\xc4\x8dine.'